आवास एवं शहरी कार्य मंत्रालय
पिछले 2 वर्षों में, पीएम स्वनिधि ने 45.32 लाख लाभार्थियों को दो भागों में 4,606.36 करोड़ रुपये के 40.07 लाख से अधिक ऋण वितरित किए: हरदीप एस. पुरी
पीएम स्वनिधि ने रेहड़ी-पटरी वालों को डिजिटल लेनदेन की सुविधा देकर वित्तीय समावेशन के लिए एक मंच प्रदान किया है: हरदीप एस. पुरी
पीएम स्वनिधि योजना ने 9,326 रेहड़ी-पटरी वालों को स्विगी और ज़ोमैटो जैसे खाद्य वितरण प्लेटफार्मों से जुड़ने योग्य बना दिया है
केन्द्रीय मंत्री हरदीप एस. पुरी ने राष्ट्रीय स्ट्रीट फूड उत्सव का उद्घाटन किया
|
|
- नेशनल एसोसिएशन ऑफ स्ट्रीट वेंडर्स ऑफ इंडिया  राष्ट्रीय स्ट्रीट फूड उत्सव के 12वें संस्करण का आयोजन कर रहा है।
- यह रेहड़ी-पटरी वालों के लिए देश के हर कोने के व्यंजन प्रदर्शित करने का एक अनूठा मंच है।
- "मेरा मानना है कि इस मंच में रेहड़ी-पटरी वालों के लिए रोजगार के अवसरों को मजबूत करने की क्षमता है।"-श्री हरदीप एस.पुरी
आज एक कार्यक्रम में प्रधानमंत्री स्ट्रीट वेंडर्स आत्मनिर्भर निधि  के बारे में, आवास और शहरी कार्य तथा पेट्रोलियम और प्राकृतिक गैस मंत्री श्री हरदीप एस. पुरी ने कहा कि इस योजना को देश भर के रेहड़ी-पटरी वालों से अत्यधिक सकारात्मक प्रतिक्रिया मिली है और यह भारत सरकार की सबसे तेजी से बढ़ती माइक्रो-क्रेडिट योजनाओं में से एक बन गई है। पिछले दो वर्षों में, पीएम स्वनिधि ने 45.32 लाख लाभार्थियों को दो भागों में 4,606.36 करोड़ रुपये के 40.07 लाख से अधिक ऋण वितरित किए हैं।
"डिजिटल इंडिया की परिकल्पना के अनुरूप, पीएम स्वनिधि ने रेहड़ी-पटरी वालों को डिजिटल लेनदेन की सुविधा देकर वित्तीय समावेशन के लिए एक मंच भी प्रदान किया है। मुझे यह कहते हुए खुशी हो रही है कि अब तक रेहड़ी-पटरी वालोंने 45,000 करोड़ रुपये से अधिक के 37.70 करोड़ डिजिटल लेनदेन दर्ज किए हैं। श्री हरदीप एस. पुरी ने कहा,आवास और शहरी कार्य मंत्रालय ने डिजिटल लेनदेन के उपयोग को बढ़ावा देने के लिए लाभार्थियों को कैशबैक के रूप में 23.02 करोड़ रुपये जारी किए हैं।”
आवास और शहरी कार्य मंत्री ने कहा कि पीएम स्वनिधि योजना ने रेहड़ी-पटरी वालों की ऋण तक आसान पहुंच के लिए उन्हें अनुशंसा पत्र  देकर उन्हें व्यावसायिक मान्यता प्रदान करने में भी मदद की है। इसके अलावा, रेहड़ी-पटरी वालों को उनके काम में पहचान और सम्मान की भावना प्रदान करने के लिए एक परिचय बोर्ड दिया गया है। ये बोर्ड रेहड़ी-पटरी वालों को अनुचित उत्पीड़न से बचाते हुए कारोबार में सुगमता को बढ़ावा देने के लिए एक साधन के रूप में काम करते हैं।
श्री पुरी राष्ट्रीय स्ट्रीट फूड उत्सव के 12वें संस्करण के उद्घाटन के अवसर पर लोगों को संबोधित कर रहे थे, जिसका आयोजन नेशनल एसोसिएशन ऑफ स्ट्रीट वेंडर्स ऑफ इंडिया  द्वारा किया जा रहा है। यह रेहड़ी-पटरी वालों के लिए देश के हर कोने से व्यंजन प्रदर्शित करने का एक अनूठा मंच है।
आवास और शहरी कार्य मंत्री ने कहा, "यह एक नया विचार है जो पिछले कुछ वर्षों में रेहड़ी-पटरी वालों की सफलता की विभिन्न कहानियों की ओर ध्यान दिलाता है, भले ही लोग स्थानीय व्यंजनों का आनंद लेते हैं।" उन्होंने कहा, "मेरा मानना है कि इस मंच में रेहड़ी-पटरी वालों के लिए रोजगार के अवसरों को मजबूत करने की भी क्षमता है। आज, जैसा कि हम देख रहे हैं कि देश में स्टार्ट-अप और उद्यमिता की लहर को बढ़ावा मिल रहा है, स्व-रोजगार के महत्व को पहचाना जा रहा है। सूक्ष्म-अर्थव्यवस्था में विक्रेता के महत्व को समझा और सराहा जा रहा है।””
फूड डिलीवरी प्लेटफॉर्म  के साथ संपर्क के बारे में बात करते हुए, मंत्री ने इस बात पर प्रकाश डाला कि पीएम स्वनिधि ने 9,326 रेहड़ी-पटरी वालों को स्विगी और ज़ोमैटो जैसे फूड डिलीवरी प्लेटफॉर्म से जुड़ने योग्य बना दिया है। इन प्लेटफॉर्म्स पर 9 जनवरी 2023 तक 21.93 करोड़ रुपये की कुल बिक्री हुई है। ऐसी साझेदारियों के माध्यम से, विक्रेताओं और उपभोक्ताओं दोनों के लिए एक व्यापक बाजार सुलभ हो गया है।
हाल के वर्षों में सरकार के कल्याणकारी शासन उपायों की चर्चा करते हुए, उन्होंने कहा कि मोदी सरकार में, लोगों का कल्याण हमेशा नींव का पत्थर रहा है, जिस पर सभी नीतियां बनाई गई हैं। पीएम स्वनिधि जैसी नागरिक-केन्द्रित योजनाएं इस विशेषता पर ध्यान केन्द्रित करती हैं। उन्होंने आगे कहा, "यह हमारा मंत्र है कि सभी का गौरव बढ़ना चाहिए और प्रत्येक व्यक्ति की सेवा और योगदान को निष्पक्ष रूप से मान्यता दी जानी चाहिए। हमारे समाज के कमजोर और उपेक्षित वर्ग, विशेष रूप से शहरों और कस्बों में, सरकार के नेतृत्व में विभिन्न कार्यों से अत्यधिक लाभान्वित हुए हैं।”